कोरोना अपडेट: 24 घंटे में 2.76 लाख नए केस, संक्रमण की दर 13.43%, 3874 लोगों की गई जान
कोरोना के नए मामले आने के मुकाबले इससे ठीक होने वाले लोगों की संख्या लगातार बढ़ रही है, जिस वजह से रिकवरी की दर में तेजी से सुधार हो रहा है। पिछले 24 घंटों के दौरान देशभर में कोरोना से 3.69 लाख से ज्यादा लोग ठीक हुए हैं।
नई दिल्ली। देश में कोरोना वायरस के रोजाना आने वाले मामलों का आंकड़ा अब 3 लाख के नीचे बना हुआ है, इसके अलावा देश में पहले के मुकाबले कोरोना के संक्रमण की दर भी कम हुई है लेकिन कोरोना की वजह से होने वाली मौतों में ज्यादा कमी नहीं आ रही है और मौतों का आंकड़ा लगातार बढ़ता ही जा रही है। केंद्रीय स्वास्थ्य मंत्रालय के अनुसार पिछले 24 घंटों के दौरान देशभर में कोरोना वायरस की वजह से 3874 लोगों की जान गई है और अबतक देश में यह वायरस 2.87 लाख से ज्यादा लोगों की मौत का कारण बन चुका है। केंद्रीय स्वास्थ्य मंत्रालय के अनुसार पिछले 24 घंटों के दौरान देशभर में कोरोना वायरस के 2.76 लाख नए मामले दर्ज किए गए हैं। अबतक देश में 2.57 करोड़ से ज्यादा कोरोना मामले दर्ज किए जा चुके हैं और पिछले 24 घंटों के दौरान देश में कोरोना के मरीजों की पहचान के लिए 20.55 लाख से ज्यादा टेस्ट हुए हैं। यानि पिछले 24 घंटों के दौरान कोरोना का पॉजिटिविटी रेट 13.43 प्रतिशत दर्ज किया गया है। कोरोना के नए मामले आने के मुकाबले इससे ठीक होने वाले लोगों की संख्या लगातार बढ़ रही है, जिस वजह से रिकवरी की दर में तेजी से सुधार हो रहा है। पिछले 24 घंटों के दौरान देशभर में कोरोना से 3.69 लाख से ज्यादा लोग ठीक हुए हैं। देश में अब कोरोना वायरस से रिकवरी की दर 86.74 प्रतिशत हो गई है। हालांकि कोरोना की वैक्सीन को लेकर पहले जिस गति से काम हो रहा था अब उस गति से नहीं हो रहा है। पिछले 24 घंटों के दौरान देशभर में सिर्फ 11.66 लाख लोगों को ही वैक्सीन दी जा सकी है। अबतक देश में 18.70 करोड़ लोगों को वैक्सीन मिली है जिनमें सिर्फ 4.24 करोड़ को ही दोनों डोज लगी है और 14.46 करोड़ को सिर्फ पहली डोज ही मिली है।